NER บวกแรง 4% จับตากำไร Q2 นิวไฮ 440 ลบ. ดันครึ่งปีแรกโตเฉียด 2 เท่าตัว
NER บวกแรง 4% แตะ 7.30 บาท ลุ้นกำไรไตรมาส 2/64 วิ่งทำนิวไฮ 440 ลบ. ดันครึ่งปีแรกโต 183% ทะลุ 800 ล้านบาท ฟากโบรกแนะ “ซื้อ” ราคาเป้าหมาย 9.50 บาท
9 ก.ค. 2564

ผู้สื่อข่าวรายงานว่า ราคาหุ้น บริษัท นอร์ทอีส รับเบอร์ จำกัด (มหาชน) หรือ NER ณ เวลา 11.14 น. อยู่ที่ระดับ 7.30 บาท บวก 0.30 บาท หรือ 4.29% สูงสุดที่ระดับ 7.35 บาท ต่ำสุดที่ระดับ 7.05 บาท ด้วยมูลค่าการซื้อขาย 401.25 ล้านบาท

ด้านบริษัทหลักทรัพย์ เอเซีย พลัส ประเมินว่า ผลการดำเนินงานของ NER ในไตรมาส 2 คาดว่าจะมีกำไรสุทธิ 440 ล้านบาท ทำสถิติสูงสุดใหม่ (นิวไฮ) รายไตรมาส หรือเพิ่มขึ้น 95.5% จากงวดเดียวกันของปีก่อนที่มีกำไรสุทธิ 225 ล้านบาท และคาดว่ารายได้รวมจะอยู่ที่ 6,300 ล้านบาท เพิ่มขึ้น 134.3% จากงวดเดียวกันของปีก่อน
โดยมีปัจจัยสนับสนุนมาจากแนวโน้มปริมาณขายยางพาราที่เพิ่มขึ้น จากการเริ่มเข้าช่วงฤดูกาลส่งมอบยาง ดังนั้น คาดว่ากำไรสุทธิงวดครึ่งปีแรก 2564 จะอยู่ที่ 806 ล้านบาท เพิ่มขึ้น 183.1% จากงวดเดียวกันของปีก่อน ที่มีกำไรสุทธิ 285 ล้านบาท พร้อมทั้งแนะนำ “ซื้อ” ด้วยราคาเป้าหมาย 9.50 บาท